Mashaba bedank as Jhb-raadslidHerman Mashaba, president van ActionSA. (Foto: ActionSA) Die leier van ActionSA, Herman Mashaba, het as raadslid van die Stad Johannesburg bedank. Hy gaan voortaan fokus op die veldtog om ActionSA in al nege van die land se provinsies te laat groei en die slagordes te begin opstel om die ANC in 2024 in die volgende nasionale verkiesing die stryd aan te sê. Mashaba het Sondag sy skriftelike bedanking by die speaker van die raad ingedien. Hy sê nadat koalisieregerings ná verlede jaar se plaaslike regeringsverkiesing saamgestel is, het hy gehelp om ActionSA by die raad ingeburger te kry. “Ek is baie ingenome met die kaliber mense wat ons voorgestel het as raadslede, lede van die burgemeesterskomitee en die art. 79-komiteevoorsitters. “Noudat ActionSA se koukus gevestig is en ons burgemeesterskomiteelede aktief werk aan diensleweringsprogramme in Johannesburg, is dit tyd vir my om terug te staan en iemand anders die geleentheid te gee om hierdie belangrike ondervinding in plaaslike regering op te doen,” sê Mashaba. Hy het reeds met die party se senaat vergader en daar was eenparigheid dat Mashaba nou moet konsentreer op die veldtog in aanloop tot die 2024-verkiesing. “Die belangrike werk om ActionSA te laat uitbrei, gaan vereis dat ek deurlopend reis om strukture landwyd op die been te bring. My plek in die raad behoort gevul te word deur iemand wat ten volle beskikbaar is vir die behoeftes van Johannesburg se inwoners.” Mashaba sê hy sal deurlopend betrokke bly by die veelparty-koalisie om ŉ bestendige en doeltreffende regering, wat inwoners eerste stel, te help verseker.